VSRS Sklep I R 53/2022, enako tudi VSRS Sklep I R 54/2022, VSRS Sklep I R 52/2022, VSRS Sklep I R 55/2022, VSRS Sklep I R 103/2022
Sodna praksa Vrhovnega sodišča, 2022-05-18

Civilno-gospodarski oddelek, civilni senat

Karmen Iglič Stroligo (preds.), dr. Mateja Končina Peternel (poroč.), Tomaž Pavčnik

CIVILNO PROCESNO PRAVO - MEDNARODNO ZASEBNO PRAVO - NEPRAVDNO PRAVO

določitev krajevne pristojnosti po vrhovnem sodišču - razglasitev pogrešanca za mrtvega - določitev krajevno pristojnega sodišča - lastništvo nepremičnine - lega nepremičnine

V konkretnem primeru ni mogoče ugotoviti niti državljanstva niti (zadnjega) stalnega ali začasnega prebivališča pogrešanca. Je pa pogrešanec vpisana v zemljiško knjigo kot lastnik nepremičnin v k. o. 2249 Volče.

Ker po doslej zbranih podatkih ni mogoče izključiti mednarodne pristojnosti slovenskega sodišča (tretji odstavek 48. člena in 78. člen ZMZPP), je Vrhovno sodišče na podlagi šestega odstavka 11. člena ZNP-1 kot krajevno pristojno sodišče določilo Okrajno sodišče v Tolminu. Pri tem je upoštevalo, da se na območju tega sodišča nahajajo nepremičnine, pri katerih je pogrešanec vpisan kot lastnik.

Za odločanje v tej zadevi se določi Okrajno sodišče v Tolminu.

1. Predlagateljica (Republika Slovenija) je pri Okrajnem sodišču v Tolminu podala predlog za razglasitev pogrešanca za mrtvega.

2. Okrajno sodišče v Tolminu je Vrhovnemu sodišču zadevo predložilo zaradi določitve krajevno pristojnega sodišča. Pojasnjuje, da je predlagateljica v predlogu kot zadnji znani naslov pogrešanca navedla le naslov v Italiji, ki izhaja iz zemljiške knjige. Na podlagi razpoložljivih podatkov ni mogoče ugotoviti niti državljanstva, niti datuma ter kraja rojstva pogrešanca. Prav tako niso znani podatki o smrti pogrešanca in njegovih dedičih. Znano je le to, da je pogrešani v zemljiški knjigi vpisan kot lastnik nepremičnin v k. o. 2249 Volče.

3. Za odločanje v tej zadevi se določi Okrajno sodišče v Tolminu.

4. Krajevna pristojnost v nepravdnem postopku se po splošnem pravilu o pristojnosti ravna po stalnem ali začasnem prebivališču osebe, proti kateri je vložen predlog (prvi in četrti odstavek 11. člena Zakona o nepravdnem postopku (v nadaljevanju ZNP-1)). Če so za odločanje pristojna sodišča Republike Slovenije, pa ni mogoče ugotoviti, katero sodišče je krajevno pristojno, določi krajevno pristojno sodišče Vrhovno sodišče (šesti odstavek 11. člena ZNP-1).

5. V konkretnem primeru ni mogoče ugotoviti niti državljanstva niti (zadnjega) stalnega ali začasnega prebivališča pogrešanca. Je pa pogrešanec vpisan v zemljiško knjigo kot lastnik nepremičnin v k. o. 2249 Volče.

6. Ker po doslej zbranih podatkih ni mogoče izključiti mednarodne pristojnosti slovenskega sodišča (tretji odstavek 48. člena in 78. člen Zakona o mednarodnem zasebnem pravu in postopku (v nadaljevanju ZMZPP)), je Vrhovno sodišče na podlagi šestega odstavka 11. člena ZNP-1 kot krajevno pristojno sodišče določilo Okrajno sodišče v Tolminu. Pri tem je upoštevalo, da se na območju tega sodišča nahajajo nepremičnine, pri katerih je pogrešanec vpisan kot lastnik.

Zakon o nepravdnem postopku (2019) - ZNP-1  - člen 11, 11/6

Zakon o mednarodnem zasebnem pravu in postopku (1999) - ZMZPP  - člen 48, 48/3, 78, 78/1

Opr. št: VSRS Sklep I R 54/2022, z dne 18.05.2022, ECLI:SI:VSRS:2022:I.R.54.2022

Opr. št: VSRS Sklep I R 52/2022, z dne 18.05.2022, ECLI:SI:VSRS:2022:I.R.52.2022

Opr. št: VSRS Sklep I R 55/2022, z dne 18.05.2022, ECLI:SI:VSRS:2022:I.R.55.2022

Opr. št: VSRS Sklep I R 103/2022, z dne 27.07.2022, ECLI:SI:VSRS:2022:I.R.103.2022

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.